text: Gratis færge til Endelave hitter
  27 august 2014 kl. 07.20
  Masser af folk vil gratis til Endelave i september, og allerede nu er der næsten lukket for reservation af biler i alle weekender.
  Gratis er godt. Det kan Horsens kommune konstatere, efter at færge-ture til Endelave er sat til salg for 0 kr i hele september.
  Målet er at forlænge turistsæsonen på øen, og det tyder på, at initiativet har virket.
  - Det er gået rasende stærkt med at booke en plads i weekenderne. Interessen overstiger alle vores forventninger, fortæller service- og beredskabschef Jørgen Broch, Horsens Kommune i en pressemeddelelse.
  Det er dog stadig muligt at komme over i bil på ugens øvrige dage, ligesom alle på gåben er velkomne. Så længe passagertallet vel at mærke ikke overstiger de tilladte 249.
  Initiativet er led i Horsens Kommunes strategi for Endelave Færgefart, der også rummer en ny sejlplan gældende fra 1. oktober 2014.
  Endelavefærgens dobbeltture med afgang fra øen til Snaptun kl. 20.00 skæres væk på søndagene den 17., den 24. og den 31. august i år.
  Omvendt vil færgen fremover sejle til Horsens den sidste tirsdag i hver måned fra 1. oktober.
  